འོ་ན་རྒྱུས་འབྲས་བུ་སྐྱེ་ཚུལ་ཇི་ལྟར་ཡིན་ཞེ་ན།དེ་ཡང་མངོན་པ་མཛོད་ལས།ལས་ལས་འཇིག་རྟེན་སྣ་ཚོགས་སྐྱེས།།ཞེས་གསུངས་པ་ལྟར་འཛམ་བུ་གླིང་འདིའི་སྟེང་དུ་ཡོད་པའི་རྒྱལ་ཁབ་མི་འདྲ་བ་དང་།མི་རིགས་མི་འདྲ་བ།དེའི་ནང་དུ་ཡང་དཔལ་འབྱོར་དབུལ་ཕྱུག་དང་།གཟུགས་དང་ཁ་མདོག་བཟང་ངན།ཡུལ་ལུང་ཡག་སྡུག་ཚང་མ་རྒྱུ་སྔོན་གྱི་ལས་དང་ད་ལྟའི་རྐྱེན་བཟང་ངན་ལ་བརྟེན་ནས་བྱུང་བ་ཞིག་ཡིན་པ་དང་།དེས་ན་འབྲས་བུ་བཟང་ངན་ནམ་འཇིག་རྟེན་གྱི་འཚོ་བའི་སྐྱིད་སྡུག་བཟང་ངན་ཚང་མ་སྔོན་གྱི་ལས་དང་ཕྲལ་གྱི་རྐྱེན་གཉིས་ཀྱི་འབྲས་བུ་ཡིན་པ་ཤེས་པར་བྱ་རྒྱུ་དེ་ནི་ནང་པ་སངས་རྒྱས་པའི་གྲུབ་མཐའ་མདོ་སྔགས་གཉིས་དང་ཐེག་པ་ཆེ་ཆུང་ཚང་མས་ཞལ་གཅིག་གྲགས་སུ་གསུངས་པ་ཞིག་ཡིན།དེ་འདྲའི་བསམ་བློའི་ཁ་ཕྱོགས་དེ་ཡོད་པའི་མི་ཞིག་ཡིན་ཕྱིན་ལས་ངན་པ་དེ་ལ་རང་བཞིན་གྱི་མི་དགའ་བ་དང་ལས་བཟང་པོ་ལ་རང་ཤུགས་ཀྱི་དགའ་མཁན་གྱི་མི་ཞིག་ཆགས་རྒྱུ་ཡིན་པ་དེ་ནི་དཔེར་ན་མི་ཚ་བ་ཆེན་པོར་དགའ་པོ་མེད་པ་ཞིག་གིས་མེ་ཚ་པོ་ཡིན་པ་ཤེས་ན་དེ་ལས་གཡོལ་ཐབས་བྱེད་པ་བཞིན་ནོ།རྒྱུ་ཚོགས་གྲངས་ཚང་ན་འབྲས་བུ་དེ་ངེས་པར་སྐྱེས་ངེས་པའི་འབྲས་བུའི་རྟགས་དེ་དག་ལས་ཤེས་ཐུབ་པ་ཞིག་ཡིན།